Ekibiina kya National Unity, Reconciliation and Development Platform kyatandikibwawo mu Gwekkumi n'ebiri, nkumi bbiri mu ena era nga kyali kikulemberwa Moses Kibalama okumala emyaka kkumi na mukaaga. Mu Gwomusanvu nkumi bbiri kkumi na musanvu, Robert Kyagulanyi Ssentamu yalayizibwa ng’omubaka akiikirira Konsitituwensi ye Kyaddondo. Okuwangula ekitundu ekyo, yawangula bannabyabufuzi babiri abakuukuutivu okwali: Sitenda Ssebalu ow’ekibiina ekiri mu buyinza ekya National Resistance Movement ne Apollo Kantinti ow’ekibiina ekikulu ekivuganya gavumenti ekya Forum for Democratic Change. Bwe yali yeesimbyewo ku kifo ky'e Kyaddondo East, Kyagulanyi yagaanibwa ebibiina byombi okwali Democratic Party ne Forum for Democratic Change, kwe kwesimbawo ku lulwe nga tayise mu kiibina kyonna. Yakozesa eŋŋombo ya "Pipo ppawa" ng’omulanga gwe ogw’okukunga abantu. Eŋŋombo eno yacaaka nnyo. Ye Bobi Wine buli lwe yagambanga nti Pipo ppawa, ng’abantu baanukula mu kusaakaanya nti “Awa ppawa”. Okuva ekisinde kya Pipo ppawa lwe kyatandikibwawo mu nkumi bbiri kkumi na musanvu, ababaka abawerako omuli n’ababaka b’ekibiina ekiri mu buyinza ekya National Resistance Movement” ne Forum for Democratic Change baakwatagana nakyo. Ekisinde kya Pipo ppawa kyasalawo okufuna ekibiina ekyawandiisibwa mu mateeka ekya National Unity, Reconciliation and Development Platform ne kikyusa erinnya ne bakifuula National Unity Platform era nga abiri mu bbiri Ogwomusanvu nkumi bbiri abiri, abatandisi ba National Unity Platform, nga bali wamu n’abantu abakulu okuva mu kisinde kya Pipo Ppawa, baalangirira nti Kyagulanyi yalondeddwa nga Pulezidenti wa National Unity Platform era nga ye yakwata bbendera y’ekibiina ku bwa pulezidenti mu kulonda kw’eggwanga okwa nkumi bbiri abiri mu gumu. Ekibiina kino kyawandiisibwa mu kakiiko k'ebyokulonda mu Uganda. Akabonero k’ekibiina kino ka manvuuli mu langi emmyufu, nga yeetooloddwa langi emmyufu, enjeru ne bbulu omukwafu. Akabonero ka National Unity Platform kaatongozebwa mu bujjuvu akakiiko k’ebyokulonda mu Uganda nga abiri mu munaana Ogwomusanvu nkumi bbiri abiri. Ekibiina kyatongoza kaadi z’obwammemba ezaali zigula ssiringi za Uganda lukumi ssente ze baagamba ezitakaluubiriza mbeera z’abantu era nga buli Munnayuganda yali azisobola. Nga ssatu Ogwomunaana nkumi bbiri abiri, Pulezidenti w’ekibiina yalangirira abakiise ba paalamenti bataano abaasala ne badda mu National Unity Platform. Mu bano mwalimu ababaka ba National Resistance Movement, ababaka abataayina kibiina, n’ababaka okuva mu Democratic Party. Nga kkumi na ssatu Ogwomunaana nkumi bbiri abiri, ababaka ba paalamenti abalala kkumi na mukaaga, beegatta ku kibiina kya National Unity Platform, okuva mu kibiina kya Democratic Party. Kino kyaletera omuwendo gw’ababaka abeegasse ku Kyagulanyi mu National Unity Platform, mu wiiki bbiri ezaasooka mu Gwomunaana gwa nkumi bbiri abiri okutuuka ku makumi abiri mu omu. Nga kkumi na nnya” Janwali nkumi bbiri abiri mu gumu, okulonda kwa bonna kwaliwo. Okusinziira ku kunoonyereza okwakolebwa ekitongole kya Market Intelligence Group, Bobi Wine yalina obuwagizi bwa Bannayuganda nga ebitundu ataano mu mwenda ku buli kikumi”. Nga kkumi na mukaaga” Janwali, akakiiko k’ebyokulonda kaalangirira, nga n'obululu bwali tebunnabalibwa, nti Bobi Wine yafuna obululu ebitundu asatu mu bitaano n’obutundutundu munaana ku buli kikumi. Okulangirira kuno kwavumirirwa nnyo okusinzira nti waaliwo ebifo bina mu mwenda, eby’okulondebwamu mwe yali afunye obululu kikumi ku kinnaakyo. Obutambi bungi obw’okusonseka obululu mu bubookisi bw'okulonda bwazuuka. Abakulembeze abalala ab’oludda oluvuganya nabo baategeeza nti Bobi Wine yali awangudde era Museveni yalayizibwa mu bukyamu. Ekitongole ki-Factchecker organization Pesacheck kyafulumya ebiwandiiko nti Uganda tennabaako na kulonda kwa bwesimbu mu myaka egisukka asatu. Nga mwenda Ogwokubiri, paalamenti ya Bulaaya yayisa ekiteeso ekigamba nti okulonda kwali kwa fujjo era tekwali kwa mirembe na bwenkanya.